Mistókst að ná sameiginlegri niðurstöðu um ábyrgð Helgi Hjörvar , þingmaður Samfylkingarinnar , sagði að stjórnmálastéttinni hefði mistekist að ná sameiginlegum skilningi um hvernig eigi að ná sáttum og ljúka uppgjöri eftir fjármálahrunið . „ Þar er ábyrgð okkar allra mikil og skortur á pólitískri forustu og mun þar trúlega á annan veginn ráða nokkru refsivilji og á hinn bóginn afneitun , " sagði Helgi . Hann sagði , að málinu muni ekki ljúka í dag með atkvæðagreiðslu um þingsályktunartillögur um málshöfðun á hendur ráðherrum því þingið væri þverklofið í afstöðu sinni . Dapurlegt væri , að málið skyldi hafa orðið að ágreiningsmáli í þingmannanefndinni og flokkslínur hefðu að sumu leyti litað niðurstöðurnar . Helgi sagði að það væri skylda þingmanna að taka afstöðu með efni málsins . Það væri þung skylda , ekki síst fyrir þá alþingismenn , sem sátu á Alþingi í aðdraganda hrunsins og deildu ábyrgðinni á því hvernig fór . Helgi sagði , að mikilvægt væri að fara afar varlega og túlka vafa þeim í vil , sem í hlut ættu . Auðvelt væri að segja að þetta og hitt hefði átt að gera en sú spurning væri áleitin hvort ekki hafi þurft að krefjast meiri ábyrgðar en sýnd var í aprílmánuði árið 2008 og þær tillögur og tilboð sem þáverandi forusta Seðlabankans og þáverandi forsætisráðherra fengu frá Alþjóðagjaldeyrissjóðnum og Englandsbanka um að koma Íslendingum til aðstoðar . „ Ég spyr mig hvort ekki verði að ætlast til þess , þegar skip er í nauðum , að skipstjóri þess þiggi hjálp þegar boðin er og jafnframt ætlast til að þessum upplýsingum sé deilt með öðrum stjórnendum á skipinu , " sagði Helgi . Hann sagðist hins vegar hafa verið mun gagnrýnni á þá umfjöllum , sem sé í þingsályktunartillögunum um embættisfærslu fyrrverandi utanríkisráðherra . Þá hefði það komið á óvart , að fyrrverandi utanríkisráðherra skyldi ekki með skýrari hætti hafa verið gefið færi á að bregðast við ávirðingum , sem á hana voru bornar . Þá sagði Helgi að hann teldi skorta á atvikalýsingu varðandi fyrrverandi fjármálaráðherra og fyrrverandi viðskiptaráðherra , um að þeir hefðu látið undir höfuð leggjast að grípa til einhverra tiltekinna athafna , sem annar hvor þeirra hafi haft vald til eða tækifæri til að grípa til .